Mérlegen az ősz - férfi felnőtt csapat

Kilencből kilenc - hibátlan mérleggel állunk az NBII. B csoportjának élén. "A neheze azonban csak most jön, hiszen az alapszakaszban is kemény meccsek várnak még ránk, a felsőházban pedig még az eddiginél is erősebb ellenfelek következnek" - mondta félévi értékelőjében Márton Ádám vezetőedző.

Tatai AC: - Az őszi szezon, pontosabban kilenc forduló után pontveszteség nélkül vezetjük az NBII. B csoportját. Hogyan látod a fiúk teljesítményét az eredeti célkitűzések tükrében? 
- Márton Ádám vezetőedző: Év elején egy teljesen átalakult csapattal kellett nekivágni a bajnokságnak, ráadásul átkerültünk a “B” jelű csoportba, ahol nem minden csapatot ismertünk. Ennek ellenére úgy gondolom, jól sikerült a felkészülés és a fiúk is gyorsan egy jó hangulatú csapat benyomását keltették, így nem volt nehéz a közös munka! Jól indultunk, talán a csoport legnehezebb ellenfelével kezdtünk: a TF csapatát sikerült az első fordulóban legyőznünk, ami megalapozta a következő mérkőzések hangulatát és sikerrel tudtuk venni az előttünk álló akadályokat.  
- Ahogyan mondás tartja, amit nem gyakorolsz edzésen, azt meccsen sem fogod tudni előhúzni a varázscilinderből. Ezen a téren nem szokott gond lenni nálunk!  
- Igen, a fiúk nagyon szépen és becsületesen jártak/járnak edzésre és az ott elvégzett munka is teljesen rendben van. Sok futást várok el tőlük és kemény védekezést, ez utóbbi nálam/nálunk a legfontosabb. A fiúk teljesítményével, ők is tudják, soha nem vagyok teljesen megelégedve, de természetesen sok jó teljesítmény volt ebben a szezonban egyénileg és csapatként is. De azt tegyük hozzá, hogy mindig lehet és kell is fejlődni! 
- Eddig mi lőttük a második legtöbb gólt, kilenc meccsen 288-at, ez kereken 32-es átlagnak felel meg. Mennyire vagy elégedett a támadójátékunkkal? 
- Támadójátékunk alapja, hogy egy jó, stabil kemény védelmet le tudjunk tenni a kapusaink elé és abból tudjunk gyors, rohanó kézilabdát játszani. Ezt sok esetben sikerült is megvalósítani. Annak ellenére, hogy nem vagyunk túl sokan sem hátul, sem elöl, így nem tudom úgy rotálni a csapatot, ahogy sokszor szeretném, a fiúk sokszor olyan energiákat tudnak előhúzni, ami hozzá tud segíteni minket a jó támadójátékhoz és persze a jó védelméhez!
- Messze mi kaptuk a legkevesebb gólt, 215-öt, hogyan értékeled ezt a csapatrészt?  
- Védekezésben gyorsan eldőlt, kik fogják a védelem tengelyét alkotni. A hatosfal mellett a nyitott védekezés is benne van a repertoárunkban, és mindig azt kérem a fiúktól, hogy egy támadó szellemű védekezést próbáljunk kivinni a pályára. Vegyük el az ellenfél lendületét, területét, így az ő dolgukat megnehezítve próbáljunk meg eredményesek lenni. Itt ki kell emelnem a két kapusunkat is, akik jól kiegészítik egymást és rengeteget hozzá tudnak tenni a kapuból, aminek köszönhető ez a teljesítmény a védelem részéről is. 
- A felsőházi rájátszásban az A csoport négy legjobbjával játszunk. Szinte biztosan ott lesz az Ajka (Kézilabda Klub Ajka), a Várpalota (Várpalotai Bányász Sportkör), nagy valószínűséggel a Füred ifi (Balatonfüred Kézilabda Akadémia), illetve a Komárom (Komárom Városi Sportegyesület) vagy a Győr II. Mire lehet képes a TAC, meddig juthat a csapat az év végén? 
[bookmark: _GoBack]- Igen, ezek a csapatok várhatók a másik csoportból a felsőházba, talán őket jobban ismerjük a tavalyi évből. Nem lesznek könnyű ellenfelek az előző szezonbéli tapasztalatokból kiindulva. De a felsőházban már nincs könnyű ellenfél, főleg úgy, hogy ott azért körbeverések is elő-előfordulnak. Bízom benne, hogy dobogós helyen tudunk majd végezni, de ez még nagyon messze van és nagyon sokat kell dolgozni érte, ami az ellenfeleket ismerve nem lesz könnyű. Remélem, a játékosok nevében is mondhatom, hogy mindent meg fogunk tenni, hogy ezt a célt elérjük!
